આ અંગેની જાહેરાત કરતાં કહ્યું કે બે વર્ષ પછી પચાસમો ફિલ્મોત્સવ આ નવા કોમ્પ્લેક્સમાં યોજી શકાશે. ગોવાના ફિલ્મોત્સવની આગવી ઓળખ ઊભી કરવામાં કદાચ આ પગલું સહાયક બનશે. ૪૮મા ફિલ્મોત્સવનો ઉદઘાટન સમારોહ અગાઉના ફિલ્મોત્સવો કરતાં તદ્દન અનોખો બની રહ્યો. ફિલ્મોત્સવ પૂર્વે સર્જાયેલા કેટલાક વિવાદની છાયાથી સમારોહને અલિપ્ત રાખી શકાયો એ જ તેની મોટી સફળતા હતી. ભારતીય પેનોરમા વિભાગ માટે આવેલી ૧૫૩ ફિલ્મોમાંથી ૨૬ ફિલ્મો પસંદ કરવામાં આવી હતી. તેમાંથી બે ફિલ્મો – રવિ જાદવની મરાઠી ફિલ્મ ‘ન્યૂડ’ અને શશીધરનની મલયાલી ફિલ્મ ‘એસ દુર્ગા’ને માહિતી-પ્રસારણ મંત્રાલયની સૂચનાથી છેલ્લી ઘડીએ યાદીમાંથી રદ કરવામાં આવી. સરકારના આ પગલાંના વિરોધમાં જ્યુરીના વડા અને જાણીતા ફિલ્મ ડાયરેક્ટર સુજોય ઘોષે રાજીનામું આપી દીધું. એ પછી જ્યુરીના બીજા બે સભ્યોએ પણ રાજીનામા આપી દીધા. રાજીનામા આપનારા સભ્યોની દલીલ એવી હતી કે આ બંને ફિલ્મો મહિલા સશક્તિકરણ વિશેની ફિલ્મો છે. જ્યૂરીના સભ્યો સાથે કોઇ પણ પ્રકારની ચર્ચા કર્યા વિના બંને ફિલ્મોને યાદીમાંથી કાઢી નાખવાનું તેમને યોગ્ય લાગ્યું નથી.